د افغانی سرې میاشتې له لوری تورخم پنډغالی کې پر ۱۵۰۰ او تورخم فرضی کرښې دروازې ته څېرمه پر ۱۲۰۰ کډوالو پاخه خواړه وویشل شول. نن دوشنبه چې د روان سپوږمیز کال د جمادی الاولی ۱۳مه نېټه ده، د افغانی سرې میاشتې له لوری د ترکیې سرې میاشتې په مالی ملاتړ تورخم پنډغالی کې پر ۱۵۰۰ راستنېدونکو کډوالو او تورخم فرضی کرښې دروازې ته څېرمه د ای سی آر سی نړیوالې کمېټې په مالی ملاتړ پر ۱۲۰۰ راستنېدونکو کډوالو پاخه خواړه، چې په کې وریژې، غوښه، سبزی، پخه ډوډۍ، د څښاک اوبه، تازه میوه او خرما شامل وو، د رضاکارانو په واسطه وویشل شول. د یادونې وړ ده، چې د ورځې په پیل کې هم د افغانی سرې میاشتې له لوری د ای سی آر سی نړیوالې کمېټې په مالی د پلان مطابق پر ۵۰۰ کډوالو د سهار چای کڅوړې، چې په کې کیک، پنېر، شیدې او پخه ډوډۍ شامله وه، وویشل شول. باید یادونه وکړم، چې نن ورځ د ختیځ زون عملیاتی آمر ښاغلی عصمت الله کمالی هم تورخم پنډغالی او فرضی کرښې دروازې ته څېرمه د یاد شویو پخو خوړو له ویش څخه لیدنه وکړه.